Allt í fokking rugli á Alþingi , Akraborgin rís úr gröf sinni og Gísli Marteinn og virðingaleysi hans í garð stuðningsmanna sinna stendur upp úr í þessari viku . Borgarbúar standa frammi fyrir skýrum valkostum í næstu borgarstjórnarkosningum . Vilja borgarbúar borgarlínu sem lögð verður á kostnað einkabílsins og að sum hverfi borgarinnar bjóði einvörðungu upp á lestarsamgöngur þar sem einkabílinn kemst ekki um ? Vilja borgarbúar , eða réttara sagt sjá borgarbúar fram á það að íbúðir í Vatnsmýrinni verði á ákjósanlegu verði til að mynda fyrir þá sem eru að kaupa sína fyrstu eign ? Eru borgarbúar sáttir við sölu eigna til að sýna betri rekstrarafkomu borgarinnar eða þá stefnu að stöðva lóðaúthlutanir í úthverfum í þágu uppbyggingar miðborgarinnar ? Vilja allir búa í 101 ? Þetta eru stórar spurningar sem kjósendur þurfa að íhuga á móti öðrum valmöguleika . Að ráðist verði strax í lóðaúthlutanir í úthverfum , unnið verði að bættum samgöngum þar sem einn samgöngumáti er ekki bættur á kostnað annars samgöngumáta , tekið verði til í rekstri borgarinnar og grunnþjónusta tryggð og dregið verulega úr skuldasöfnun . Dagur B. Eggertsson , borgarstjóri hefur viljandi ekki úthlutað lóðum í úthverfum til að beita þrýstingi á uppbyggingu í Vatnsmýrinni . Þar skiptir engu um að fólk er á götunni , fólk er að flýja til nágrannabæjarfélaga , borgin er að tapa aðdráttaraflinu , almenningur er að gefast upp á stjórnleysinu . Það er hálf sorglegt til þess að vita að við borgarbúar eigum eftir eitt langt ár til viðbótar með Dag í borgarstjóraflokknum , ég segi bara Guð blessi Reykjavík . Meira um borgarmálin , endurbætur á Hlemmi eru farnar langt umfram kostnaðaráætlun . Um er að ræða enn eitt gæluverkefni borgarstjórnar . Þar á að rísa matarmarkaður af erlendri fyrirmynd . Framkvæmdin mun án efa teygja sig nær 200 milljónum króna á sama tíma og ekki er til fjármagn í leikskóla og deildir standa mannlausar . Gæluverkefnin víða um borgina gefa gaum um að grunnþjónustan er aukaatriði . Gott dæmi um annað gæluverkefni er veggur á fjölbýlishúsi í Breiðholti þar sem skellt var upp málverki sem kostaði skattgreiðendur tæpar 70 milljónir . Á meðan mæta blessuð börnin í Breiðholtsskóla í myglað húsnæði á hverjum degi . Viljum við slíka forgangsröðun ? Ég veit ekki alveg með endurkomu Akraborgarinnar . Já í júní hefjast á ný siglingar á milli Akraness og Reykjavíkur sem lagðist af á sínum tíma er Hvalfjarðargöngin opnuðu . Ég veit ekki hvort ég eigi að fagna eða flissa . Ég veit ekki hvort við ættum líka að fá sykraða drykkinn Póló aftur í verslanir , eða á maður líka von á Don Cano krumpugöllunum aftur ? Eða eigum við að mála strætó aftur græna ? Sumt má bara kjurt liggja í fortíðinni að mínu mati , þá langar mig að vita hver kostar verkefnið ? Er það bara Akraneskaupstaður eða tekur Reykjavíkurborg þátt líka ? Ég veit ekki hvort ferðamenn hrúist í Akraborgina til að skoða byggðasafnið á Akranesi , en það kemur í ljós 11 . Júni næstkomandi . Gaman að sjá suma reyna að tala gegn Costco . Einn ónefndur ritstjóri vefmiðils talar um aukna mengun vegna fjarlægðar og svo virðist vera að vinstri menn eru meira á móti samkeppni og sanngjarnara vöruverði til almennings . Það kemur auðvitað ekkert á óvart , ég meina vinstri menn voru á móti litasjónvarpi og bjórnum á sínum tíma . Koma Costco hefur ýmis jákvæð áhrif í íslensku samfélagi , en auðvitað má alltaf finna eitthvað neikvætt . Við þurfum að passa okkur á að missa okkur ekki í kruðiríinu og kræsingunum svo heilsan dali ekki . En að öllu jöfnu snýst þetta um að barnmargar fjölskyldur geta sparað verulega Það hefur verið gaman að fylgjast með gleðinni á samfélagsmiðlum er fólk póstar verðmuninum , og er ekki í lagi að leyfa fólki að fagna komu Costco ? Af hverju þurfa þeir sem ekki ætla sér að eiga viðskipti við fyrirtækið að rita greinar til að tilkynna þjóðinni það og reyna að draga úr gleðinni ? Sumir vilja bara vera leiðinlegir , en geta þeir ekki bara gert það einir heima með svart / hvíta sjónvarpið og landabrúsann ? Ég get ekki annað en fagnað því að fljótlega verður úthlutað úr bókasafnssjóði . Einhverjar tafir hafa verið á úthlutuninni sem á að fara fram fyrir 1. Júní en samkvæmt upplýsingum frá menntamálaráðherra verður drifið í þessu á næstu dögum . Rithöfundar hafa beðið í örvæntingu sinni eftir styrkjum enda búið að opna Costco . Ég varla náði svefni í maí vegna málsins , en sé fram á að ég get lagt mig á meðan rithöfundarnir vaða um ganga Costco og eyða skattfénu okkar . Leiðinlegt að listamannalaun og styrkir séu eina leiðin hjá mörgum listamönnum til að eiga fyrir salti í grautinn , hvar er sjálfbærnin ? Það var allt í fokki á Alþingi í vikunni vegna skipan 15 dómara við nýjan dómstól . Jón Þór þingmaður Pírata , æi þessi sem hættir reglulega , en kemur alltaf aftur , hann missti sig í ræðustól og notaði orðið fokking . Málalyktir eru í raun þær að hann tilkynnti að hann væri ekki lögfræðingur og þyrfti betri skýringar á málunum áður en þau yrðu afgreidd . Einhver þingmaður í sal brosti til hans og virtist það vera nóg til þess að þingmaðurinn sprakk og öskraði á þingheim . Forseti Alþingis bað þingmenn að vanda orðalag sitt og bað Jón því afsökunar . En þetta er orðið svo alþýðlegt á þingi , götumál unglinga er komið inn í ræður þingmanna sem líka missa stjórn á sér eins og dekraðir unglingar . Það voru samt fleiri en Jón Þór Pírati sem voru dónalegir í vikunni . Gísli Marteinn hjó í Reykjavíkurþing sjálfstæðismanna og kallaði þá 300 sjálfstæðismenn sem komu saman til að ræða málefni borgarinnar lýðskrumara . Að uppnefna fólk sem kemur saman og ræðir skandalinn í borgarmálunum með þessum hætti er hálf barnalegt af Gísla . Hann var nú hluti af þessum hópi á tímabili , stór hluti þessa fólks kaus hann í prófkjörum og stóð við bakið á honum þegar hann var borgarfulltrúi fyrir Sjálfstæðisflokkinn . Gísli óx frá flokknum og deilir lífssýn sinni með Degi B. Eggertssyni sem er bara allt í góðu , það geta ekki allir haft sömu sýnina í þessum málum , en Gísli er með öðrum orðum að segja fuck you við allt það fólk sem studdi hann , treysti honum og varði hann á hans pólitíska ferli í borginni – þau eiga ekki þessa framkomu skilið , það kemur mér á óvart að Gísli beri ekki virðingu fyrir fólki .